Issiġillat il-ftehim finali bejn l-Enemalta u l-konsorzju ElectroGas għal proġett tal-power station il-ġdida li taħdem bil-gass. Kelliem għal gvern ikkonferma ma’ tvm.com.mt li l-ftehim ġie ffirmat nhar il-Gimgħa li għadda. Huwa qal li l-proġett ser jitwettaq skont il-pjan kif skedat. Il-konsorzju Electrogas li għandu fih imprendituri Maltin u kumpaniji internazzjonali qal li huwa impenjat li jonora l-obbligi tal-ftehim fosthom l-ħlas ta’ €30 miljun lill-Enemalta għax-xogħol preparatorju li sar biex inħarġu l-permessi. Il-konsorzju qal li huwa marbut li jwettaq il-proġett fi żmien stipulat inkluż ix-xogħol infrastruttrali meħtieġ f’Dellimara fosthom il-moll għat-tanker tal-ħażna tal-gass. Il-konsorzju qal li x-xogħol se jibda fi żmien qasir u tenna li huwa fiduċjuż li jlesti l-proġett fiż-żmien stipulat. Bil-ftehim, il-konsorzju huwa marbuta li jbigħ l-enerġija lill-Enemalta għal tmintax-il sena bi prezz fiss għall-ewwel ħames snin.  Wara l-prezzijiet jiġu maqbula skont il-proceduta stabbilita’ fil-kuntratt.